*****

ΚΑΝΟΝΙΣΜΟΣ (ΕΟΚ) αριθ. 2357/86 ΤΟΥ ΣΥΜΒΟΥΛΙΟΥ

της 24ης Ιουλίου 1986

για την τροποποίηση των κανονισμών (ΕΟΚ) αριθ. 3555/80, (ΕΟΚ) αριθ. 3394/85 και (ΕΟΚ) αριθ. 3668/85 όσον αφορά τις εισαγωγές στην Ελλάδα ορισμένων προϊόντων καταγωγής Μάλτας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι οι διατάξεις που διέπουν το πρώτο στάδιο της συμφωνίας σύνδεσης μεταξύ της Ευρωπαϊκής Οικονομικής Κοινότητας και της Μάλτας (1), συμπεριλαμβανομένων του πρωτοκόλλου περί καθορισμού ορισμένων διατάξεων αναφερομένων στη συμφωνία αυτή και του πρόσθετου πρωτοκόλλου, των οποίων η ισχύς έληξε στις 31 Δεκεμβρίου 1980, εφαρμόζονται με αυτόνομο τρόπο βάσει του κανονισμού (ΕΟΚ) αριθ. 3508/80 του Συμβουλίου της 22ας Δεκεμβρίου 1980 περί παρατάσεως του καθεστώτος που εφαρμόζεται στις εμπορικές συναλλαγές με τη Μάλτα μετά τις 31 Δεκεμβρίου 1980 (2), όπως τροποποιήθηκε τελευταία από τον κανονισμό (ΕΟΚ) αριθ. 3681/85 (3)·

ότι το 1980, εν αναμονή της σύναψης του πρωτοκόλλου που αναφέρεται στο άρθρο 118 της πράξης προσχώρησης της Ελλάδας, καθορίστηκε, με τον κανονισμό (ΕΟΚ) αριθ. 3555/80 (4), ένα ειδικό καθεστώς που εφαρμόζεται στις εισαγωγές στην Ελλάδα, καταγωγής Μάλτας, και ότι, κατά συνέπεια, τα άλλα μέτρα σχετικά με τις εισαγωγές στην Κοινότητα προϊόντων καταγωγής Μάλτας αφορούσαν μόνο την Κοινότητα των Εννέα·

ότι η Μάλτα αποφάσισε να εφαρμόσει εξ ολοκλήρου έναντι της Ελλάδας όλες τις διατάξεις της εν λόγω συμφωνίας σύνδεσης· ότι, κατά συνέπεια, πρέπει να προβλεφθεί η εφαρμογή στην Ελλάδα του κανονισμού (ΕΟΚ) αριθ. 3668/85 του Συμβουλίου της 20ής Δεκεμβρίου 1985 περί ολικής ή μερικής αναστολής των δασμών του κοινού δασμολογίου, καταγωγής Μάλτας (1986) (5), και του κανονισμού (ΕΟΚ) αριθ. 3394/85 του Συμβουλίου της 18ης Νοεμβρίου 1985 για τον καθορισμό οροφών και κοινοτικής επιτήρησης για τις εισαγωγές ορισμένων προϊόντων καταγωγής Μάλτας (1986) (6), και να καταργηθεί ο κανονισμός (ΕΟΚ) αριθ. 3555/80 όσον αφορά τα προϊόντα καταγωγής Μάλτας·

ότι οι διατάξεις της συμφωνίας σύνδεσης εφαρμόζονται από τη Μάλτα έναντι της Ελλάδας από τις 2 Απριλίου 1986, και ότι, κατά συνέπεια, πρέπει να προβλεφθεί η εφαρμογή του παρόντος κανονισμού από την ίδια αυτή ημερομηνία·

ότι, σύμφωνα με τα άρθρα 180 και 367 της πράξης προσχώρησης της Ισπανίας και της Πορτογαλίας, το Συμβούλιο εξέδωσε τον κανονισμό (ΕΟΚ) αριθ. 449/86 της 24ης Φεβρουαρίου 1986 για τον καθορισμό του καθεστώτος που θα εφαρμόσουν το Βασίλειο της Ισπανίας και η Πορτογαλική Δημοκρατία κατά τις συναλλαγές με ορισμένες τρίτες χώρες (7)· ότι, στο εξής, η συμφωνία σύνδεσης και οι κανονισμοί (ΕΟΚ) αριθ. 3508/80, (ΕΟΚ) αριθ. 3394/85 και (ΕΟΚ) αριθ. 3668/85 εφαρμόζονται στην Κοινότητα, με τη σύνθεσή της στις 31 Δεκεμβρίου 1985,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο άρθρο 1 του κανονισμού (ΕΟΚ) αριθ. 3555/80, διαγράφεται η λέξη «Μάλτας».

2. Στο άρθρο 1 παράγραφος 1 πρώτο εδάφιο του κανονισμού (ΕΟΚ) αριθ. 3394/85, οι λέξεις «Κοινότητα των Εννέα» αντικαθίστανται από τις λέξεις «Κοινότητα, με τη σύνθεσή της στις 31 Δεκεμβρίου 1985».

3. Στο άρθρο 1 παράγραφος 1 του κανονισμού (ΕΟΚ) αριθ. 3668/85, οι λέξεις «Κοινότητα των Εννέα» αντικαθίστανται από τις λέξεις «Κοινότητα, με τη σύνθεσή της στις 31 Δεκεμβρίου 1985 ».

Άρθρο 2

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 2 Απριλίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1986.

Για το Συμβούλιο

Ο Πρόεδρος

A. CLARK

(1) ΕΕ αριθ. L 61 της 14. 3. 1971, σ. 2.

(2) ΕΕ αριθ. L 367 της 31. 12. 1980, σ. 86.

(3) ΕΕ αριθ. L 351 της 28. 12. 1985, σ. 8.

(4) ΕΕ αριθ. L 382 της 31. 12. 1980, σ. 1.

(5) ΕΕ αριθ. L 354 της 30. 12. 1985, σ. 12.

(6) ΕΕ αριθ. L 327 της 6. 12. 1985, σ. 29.

(7) ΕΕ αριθ. L 50 της 28. 2. 1986, σ. 40.